ምክር ቤቱ መንግስት ባጸደቀው የ33 ነጥብ 9 ቢሊየን ብር የ2011 ዓ.ም ተጨማሪ በጀት ረቂቅ አዋጅ ላይ ውይይት አካሄደ
የኢፌዴሪ የህዝብ ተወካዮች ምክር ቤት የፌደራል መንግስት ለ2011 በጀት አመት ባጸደቀው የ33 ነጥብ 9 ቢሊየን ብር ተጨማሪ በጀት ረቂቅ አዋጅ ላይ ውይይት አካሂዶ ለዝርዝር እይታ ለሚመለከተው ቋሚ ኮሚቴ አስተላልፏል፡፡የኢፌዴሪ የህዝብ ተወካዮች ምክር ቤት 4ኛ አመት የስራ ዘመን 26ኛ መደበኛ ስብሰባውን የተለያዩ ረቂቅ አዋጆችን በመመርመር አካሂዷል፡፡ምክር ቤቱ ከሁለት ቀናት በፊት በኢትዮጵያ አየር መንገድ አውሮፕላን ላይ በደረሰው የመከስከስ አደጋ ህይወታቸውን ያጡ ኢትዮጵያውያንን እና የሌሎች ሀገራት ዜጎችን ለማሰብ የአንድ ደቂቃ የህሊና ጸሎት በማድረግ ነው ጉባኤውን የከፈተው፡፡ በስምንት ረቂቅ አዋጆች ላይ ውይይት ያደረገ ሲሆን በዋናነትም የፌደራል መንግስት ለ2011 በጀት አመት ባጸደቀው የ33 ነጥብ 9 ቢሊየን ብር ተጨማሪ በጀት ላይ ትኩረቱን አድርጎ መክሯል፡፡ከተጨማሪ በጀቱ ውስጥ 33 ነጥብ 75 ቢሊየን ብር ለመደበኛ ወጪ እንዲሁም ቀሪው 240 ሚሊየን ብር ደግሞ ለካፒታል ወጪ በመጠባበቂያ መልኩ እንዲውል ተደርጎ የቀረበ መሆኑ ተገልጻል፡፡የ2011 በጀት አመት በጀት 346 ነጥብ 9 ቢሊየን ብር ሆኖ መጽደቁ የሚታወስ ሲሆን ተጨማሪ በጀቱ የጸደቀው የሚኒስትሮች ምክር ቤት በየካቲት ወር ባካሄደው ስብሰባ ነው፡፡ምክር ቤቱ በተጨማሪም የጅምላ ጨራሽ መሳያዎችን  በገንዘብ መደገፍን ለመከላከልና ለመቆጣጠር በቀረበው ረቂቅ አዋጅ ተወያይቷል፡፡ከዚህም ባሻገር በኢትዮጵያና በጅቡቲ መካከል የተደረገውን የሁለትዮሽ የንግድ ስምምነት ለማጽደቅ በቀረበው ረቂቅ ላይም መክሯል፡፡ የቀረቡትን ረቂቅ አዋጆች መርምሮ ለዝርዝር እይታ ለሚመለከታቸው ቋሚ ኮሚቴዎች መርቷል፡፡